钦定古今图书集成/明伦汇编/氏族典/第080卷 > 吴彻
## 钦定古今图书集成/明伦汇编/氏族典/第080卷 > 吴彻

按《江夏县志》：彻字文通，雅善吟咏，家贫落魄，好奇节。
元末天下乱，为陈友谅所得，置诸亲密，呼为先生。岁
壬寅，微行觇探，为明太祖所获，问曰：“闻汝能诗，为我
赋《天闲百马图》。”彻应声曰：“问渠何日渡江来，百骑如
云画鼓催。九十九中皆汗血，当头一个是龙媒。”太祖
击节不忍杀，乃刺“诡谲秀才”四字于彻面遣还。友谅
恶之曰：“安有如此形容，而可为我先生者乎？”彻遂掉
小舟遁去。后友谅败死，次子陈理奔还武昌，负城久
不下，太祖怒，将屠城。忽有称诡谲秀才求见者，召入，
复命题《西山夜雨》诗，复应声曰：“莫厌西山夜雨多，也
应添起洞庭波。东风肯与周郎便，直上金陵奏凯歌。”
会夜，太祖遂下令班军还建康。后屡下诏物色之，彻
竟辞不出，曰：“吾面目可憎矣。”里中人多以范增目之。